Številka: 1100-110/2022/1

Datum: 19. 10. 2022

Na podlagi prvega odstavka 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22 in 54/22 – ZUPŠ-1) in 3. točke prvega odstavka 68. člena v povezavi s tretjim odstavkom 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb)

**Republika Slovenija, Ministrstvo za javno upravo**, Tržaška cesta 21, 1000 Ljubljana,

objavlja prosto delovno mesto za določen čas,

**VIŠJI SVETOVALEC** **(šifra DM: 10042) v Direktoratu za kakovost, Upravni akademiji, za določen čas do 30. 6. 2026 oziroma do konca trajanja projekta Krepitev digitalnih znanj in spretnosti javnih uslužbencev, s 6-mesečnim poskusnim delom.**

Kandidati, ki se bodo prijavili na prosto delovno mesto morajo izpolnjevati naslednje pogoje:

* končano najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* najmanj 5 let delovnih izkušenj,
* državljanstvo Republike Slovenije,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti (prejšnjim) ali magistrsko izobrazbo (druga bolonjska stopnja).

Naloge delovnega mesta so:

- sodelovanje pri oblikovanju sistemskih rešitev in drugih najzahtevnejših gradiv,

- sodelovanje pri razvoju, vzdrževanju in testiranju informacijskega sistema,

- pomoč pri vodenju in koordinaciji projektnih aktivnosti,

- sodelovanje pri pripravi novih programskih vsebin, e-gradiv in e-usposabljanj,

- koordinacija priprav in izvedb različnih izobraževalnih dogodkov v živo in na daljavo,

- zagotavljanje pedagoške in tehnične podpore za izvedbo izobraževalnih dogodkov v živo in na daljavo,

- samostojna priprava zahtevnih analiz, poročil in drugih zahtevnih gradiv,

- sodelovanje v različnih delovnih skupinah,

- opravljanje drugih nalog po navodilu vodje.

Področje dela bo zajemalo koordinacijo priprav in izvedb usposabljanj za dvig digitalnih znanj in spretnosti za javne uslužbence, kar bo potekalo v okviru Načrta za okrevanje in odpornost. Usposabljanja bodo potekala v živo in na daljavo ter ob uporabi različnih e-gradiv in e-usposabljanj. Od kandidatov se pričakuje dobre organizacijske in komunikacijske veščine za usklajevanje izvedb z izvajalci, koordinacijo prijav udeležencev in samo organizacijo dogodkov. Ob izvedbah na daljavo je pomembna še tehnična in didaktična pomoč izvajalcem in udeležencem pri izvajanju različnih učnih aktivnosti. Delo zajema še podporo pri razvoju informacijskega sistema, pomoč pri pripravi programskih vsebin, e-usposabljanj in e-gradiv, urejanje spletne strani, urejanje dokumentacije in pripravo različnih poročil in gradiv. Od kandidatov se pričakuje samoiniciativnost, samostojnost, natančnost, prilagodljivost ter poznavanje pedagoških smernic ter osnovnih orodij za izvajanje usposabljanj na daljavo.

Prijava mora biti **obvezno oddana na predpisanem obrazcu**, ki je sestavni del javne objave in mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja izobrazbe ter leto in ustanova, na kateri je bila izobrazba pridobljena,
2. pisno izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V izjavi kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu, ter navede stopnjo zahtevnosti delovnega mesta,
3. pisno izjavo kandidata, da:
* je državljan Republike Slovenije,
* ima znanje uradnega jezika,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* za namen postopka zaposlitve dovoljuje Ministrstvu za javno upravo pridobitev podatkov o izpolnjevanju pogojev za zasedbo delovnega mesta iz uradnih evidenc (če kandidat z vpogledom v uradne evidence ne soglaša, bo moral sam predložiti ustrezna dokazila).

Zaželeno je, da prijava vsebuje tudi kratek življenjepis, v katerem naj kandidat poleg formalne izobrazbe navede tudi druga znanja, sposobnosti in veščine, ki jih je pridobil.

Prednost pri izbiri bodo imeli kandidati:

* z izkušnjami s področja organizacije različnih dogodkov in usposabljanj v živo in na daljavo,
* z izkušnjami s področja uporabe in načrtovanja nadgradenj informacijskega sistema za izvajanje usposabljanj,
* z izkušnjami pri pripravi in uporabi interaktivnih elementov v procesu usposabljanja v živo in na daljavo.

Kot dokaz za izpolnjevanje prednostnih kriterijev v vlogi opišite konkreten primer.

Strokovna usposobljenost kandidatov se bo presojala na podlagi prijave in priložene dokumentacije, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Ministrstvo za javno upravo bo opravilo izbiro kandidata po predmetni objavi in z izbranim kandidatom sklenilo delovno razmerje za določen čas do 30. 6. 2026, oziroma do konca trajanja projekta **Krepitev digitalnih znanj in spretnosti javnih uslužbencev** (v nadaljevanju: projekt), in sicer s polnim delovnim časom in 6-mesečnim poskusnim delom. Poskusno delo se lahko podaljša v primeru začasne odsotnosti z dela.

Sredstva za projekt so zagotovljena v okviru potrjenega Načrta za okrevanje in odpornost, ki je bil potrjen z izvedbenim sklepom Sveta o odobritvi ocene načrta za okrevanje in odpornost za Slovenijo z dne 1. 7. 2021, ki je bil sprejet na podlagi 20. člena Uredbe (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost[[1]](#footnote-1)[1] ter podrobnejšimi pojasnili področij/komponent/reform in naložb v odobrenem Načrtu za okrevanje in odpornost.

Zaposlitev financira Evropska unija – NextGenerationEU v okviru ukrepa Modernizacija digitalnega okolja javne uprave.

Izbran kandidat bo delo opravljal na uradniškem delovnem mestu višji svetovalec brez imenovanja v naziv, pravice oziroma obveznosti pa se mu določijo glede na uradniški naziv višji svetovalec II.

Izbran kandidat bo delo opravljal v prostorih Ministrstva za javno upravo na Tržaški cesti 21 v Ljubljani oziroma v drugih njegovih uradnih prostorih.

Kandidat vloži prijavo v pisni obliki (na priloženem obrazcu Vloga za zaposlitev), ki jo pošlje v zaprti ovojnici z označbo: »Za javno objavo za delovno mesto višji svetovalec (šifra DM: 10042) v Direktoratu za kakovost, Upravni akademiji, št. 1100-110/2022« na naslov: Ministrstvo za javno upravo, Sekretariat, Služba za kadrovske zadeve, Tržaška cesta 21, 1000 Ljubljana, in sicer **v roku 8 dni po objavi**. Za pisno obliko prijave se šteje tudi elektronska oblika, poslana **na elektronski naslov**: gp.mju@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri oziroma neizbiri pisno obveščeni.

Informacije o izvedbi javne objave daje Tanja Pustovrh, tel. št. 01/478 83 86, informacije o delovnem področju pa Breda Gruden, tel. št. 01/478 87 58.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

Po pooblastilu, št. 1004-49/2022/13 z dne 1. 9. 2022

Žarko Bogunović

v. d. generalnega sekretarja

1. [1] <https://eur-lex.europa.eu/legal-content/EN/TXT/?uri=CELEX:52021PC0384> [↑](#footnote-ref-1)